Silvana Imam

Jaunystė, grupė RMH ir pirmieji karjeros žingsniai

Silvanos Imam mama - lietuvių kalbos dėstytoja Lilia Bakanauskaite gimusi Žemaitijoje, tėvas - žurnalistas Talal Imam kilęs iš Sirijos. Imam, gimusi Klaipėdoje, iki ketverių metų gyveno Plungėje, vėliau su tėvais ir vyresniąja seserimi Suzana persikraustė į Švediją (Kiruną), kiek vėliau – į Stokholmą. Kalba švedų, lietuvių (tik žemaičių tarme), arabų ir anglų kalbomis. Baigė psichologijos studijas. Kartu su reperiais Erik „Eboi“ Lundin ir Cherrie sudaro hiphopo kolektyvą „RMH“. 2013 m. gegužę bendradarbiaudama su įrašų kompanija Playground Music išleido debiutinį albumą „Rekviem“. 2014 m. išleido EP albumą pavadinimu „När du ser mig • Se dig“ (liet. „Kai pamatysi mane • Pažiūrėk į save“), bei tų pačių metų vasarą leidosi į turą po Švediją „Jag ser dig“ (liet. „Aš matau tave“).

2015: „Jag dör för dig“ EP, pergalė Švedijos Grammis

2015 m. sausį atlikėja pasirašė kontraktą su „Refune Records“ įrašų kompanija, balandį išleido antrąjį EP albumą „Jag dör för dig“ (liet. „Aš mirštu dėl tavęs“), bei leidosi į antrąjį koncertinį turą „Jag är naturkraft“ (liet. „Aš esu gamtos galia“). Silvana Imam savo dainų tekstuose vadina save „repo Vincentu van Gogu, repo Quentin Tarantinu“. 2015 metų Švedijos Grammis apdovanojimuose Silvana Imam laimėjo metų atlikėjo nominaciją.

2016: „Naturkraft“ albumas, pirmasis koncertas Lietuvoje

2016 m. vasarą dienos šviesą išvydo naujas Imam albumas „Naturkraft“ (liet. „Gamtos galia“). Pirmasis albumo takelis, pavadintas „Lietuva“, skirtas atlikėjos lietuviškai kilmei – jame S. Imam mama Lilia skaito eiles apie Silvaną lietuvių kalba. Albumo pristatymo proga S. Imam pradėjo vasarinį koncertinį turą „Storm“, kurio metu aplankė ne tik Švediją, bet ir Meksiką, bei Zarasuose vykstantį elektroninės muzikos festivalį Galapagai. Tai pirmasis reperės pasirodymas Lietuvos scenoje. 2016 m. rudenį Silvana leidosi į ketvirtąjį koncertinį turą „Regnbågsfärger Över Sverige“ (liet. „Vaivorykštės spalvos virš Švedijos“), kurio pasirodymai vyko Švedijoje, Suomijoje ir Danijoje.

2017-2018: filmo „Silvana“ premjera, knyga, „Helig Moder“ planai

2017 m. rugsėjo 15 d. Švedijos kinuose pasirodė biografinis filmas apie Silvaną Imam pavadinimu „Silvana – Väck mig när ni vaknat“ (liet. „Pažadinkit mane kai atsibusit“). Lietuva pirmąjį filmo seansą išvydo gruodį – dėka Tarptautinio Kauno kino festivalio.
2018 m. pavasarį Vilniaus tarptautinis kino festivalis „Kino pavasaris“ filmą „Silvana“ paskelbė atidarymo filmu, kurį Lietuvos publikai, atvykusi į Vilnių pristatė pati Silvana Imam. Tų pačių metų gegužės mėnesį atlikėja planavo išleisti albumą „Helig Moder“ (liet. „Šventoji Motina“), tačiau tebuvo paviešinti vos du singlai („4h“ ir „Ta Hand Om Dig“), kitos dainos nuskambėjo Švedijoje gyvuose koncertuose, tuo tarpu albumo išleidimas nukeltas į 2019 m. vasarį. „Tai liūdniausios ir kartu linksmiausios eilės kurias esu kada sukūrusi“ - apie naujausiojo albumo turinį kalbėjo Silvana. Pavasarį reperė išleido savo knygą „Silvana“, kuriame mergina išdėliojo savo mintis, papasakojo apie savo jaunystę, vaikystę, knygoje gausu nuotraukų iš įvairiausių Silvanos gyvenimo akimirkų. Pirmasis knygos tiražas buvo iššluotas iš Švedijos knygynų lentynų vos per kelias dienas. Metų gale šis leidinys nominuotas QX žurnalo Gaygalan apdovanojimuose, geriausios knygos kategorijoje.
2018 m. pabaigoje dainininkė paskelbė apie kitąmet įvyksiantį „Helig Moder“ albumo pristatymo turą po Švediją, Norvegiją bei Suomiją, kurio pirmasis pasirodymas numatomas 2019 m. kovo 1 d. Linšiopinge.

Asmeninis gyvenimas

Silvana Imam yra gavusi leidinio Gaygalan geriausio Homo/Bi/Trans (homoseksualių, biseksualių, transseksualių) asmens apdovanojimą. Ji viešai pasisako už feminizmą, kovoja prieš patriarchatą, rasizmą, tai puikiai atsispindi jos dainų tekstuose. Atlikėjos širdies draugė yra taip pat Švedijoje gerai žinoma dainininkė Beatrice Eli. Silvanos antroji aistra po muzikos – krepšinis, kurį atlikėja žaidė dešimt metų.